የመዲናዋ ነዋሪዎች ከመጪው ሰኞ ጀምሮ በቀላል ባቡር ትራንስፖርት የሙከራ አገልግሎት መሳተፍ ይችላሉ
-የአዲስ አበባ ቀላል ባቡር ትራንስፖርት ወደ ሙሉ አገልግሎት ለመግባት የሚያስችለው በርካታ ህዝብ ያሳተፈ የሙከራ አገልግሎት በመጪው ሰኞ ይጀምራል።በዚሁ ቀን ጊዜያዊ የኤሌክትሪክ ሀይል ያገኘው ከቃሊቲ ዲፖ እስከ መስቀል አደባባይ የሚገኘው የባቡር መስመር አገልግሎት የሚሰጥ ሲሆን፥ ቀሪ መስመሮችም ይቀጥላሉ ነው ያለው የኢትዮጵያ ምድር ባቡር ኮርፖሬሽን።የአዲስ አበባ ቀላል ባቡር ፕሮጀክት ጥር 24 2007 ዓ. ም በጠቅላይ ሚኒስትር ኃይለማርያም ደሳለኝ የሙከራ ጊዜው መጀመሩ የሚታወስ ነው።ባሳለፍነው ጥር በቻይና ከሚመረቱት ጎታች ባቡሮች 26ቱ ብቻ ሀገር ውስጥ ገብተው የነበረ ሲሆን፥ አሁን ግን ለባቡር ትራንስፖርቱ የሚያስፈልጉት 41 ጎታች ባቡሮች ሙሉ በሙሉ ገብተው መጠናቀቃቸው ተጠቅሷል።ባቡሮቹ የቴክኒክ ችግር ሲያጋጥማቸው የሚጠገኑበት እንዲሁም እጥበት የሚያገኙባቸው ቦታዎች ተዘጋጅተዋል።ከዚህ በተጨማሪ ባቡሮቹ በሚተላለፉባቸው ሰአት የተሸከርካሪ እንቅስቃሴውን የሚያቆሙ መብራቶች እና ድምፅ ማጉያዎች የመግጠም ስራ እንዲሁም በተለያዩ ፌርማታዎች ላይ የተገነቡ የሀይል መቆጣጠሪያ ቤቶች ዝግጅትም ተጠናቋል።የጦር ሀይሎች፣ የዳግማዊ ሚኒሊክ እንዲሁም የአያት መስመሮችም ከአንዳንድ የለቀማና የመወጣጫ ስራዎች በስተቀር አብዛኛው ስራው አልቋል።በሙከራ ጊዜ ወቅት ለተጠቃሚው ህብረተሰብም የግንዛቤ ማስጨበጥ ስራ እንደሚሰራ የተገለፀ ሲሆን፥ ኮርፖሬሽኑ የተለያዩ በራሪ ወረቀቶችን በማዘጋጀት ላይ ይገኛል።እንደ ፋና ብሮድካስቲንግ ዘገባ ህብረተሰቡም በተዘጋጀው ፕሮግራም መሰረት ከመጪው ሰኞ ጀምሮ የሙከራ አገልግሎቱን መጠቀም ይችላል ተብሏል።